ROZHODNUTIE POLITICKÉHO A BEZPEČNOSTNÉHO VÝBORU BiH/1/2004
z 21. septembra 2004
o prijatí príspevkov tretích štátov na vojenskú operáciu Európskej únie v Bosne a Hercegovine
(2004/732/SZBP)
POLITICKÝ A BEZPEČNOSTNÝ VÝBOR,
so zreteľom na Zmluvu o Európskej únii, najmä na jej článok 25 tretí odsek,
so zreteľom na jednotnú akciu Rady 2004/570/SZBP o vojenskej operácii Európskej únie v Bosne a Hercegovine (1), najmä na jej článok 11 ods. 2 o účasti tretích štátov,
keďže:
(1)
Na žiadosť Politického a bezpečnostného výboru a v súlade so stanovením úloh Vojenského výboru Európskej únie (VVEÚ) veliteľ operácie EÚ a veliteľ vojsk EÚ viedli 15. septembra 2004 konferencie o vytvorení ozbrojených síl a doplnení stavov.
(2)
Na základe odporúčania veliteľa operácie EÚ o príspevkoch tretích štátov VVEÚ 20. septembra 2004 súhlasil, aby bolo Politickému a bezpečnostnému výboru prijatie týchto príspevkov tretích štátov odporučené.
(3)
Európska rada na zasadnutí v Kodani 12. a 13. decembra 2002 prijala vyhlásenie, ktoré uvádza, že dohody „Berlín plus“ a ich vykonávanie sa budú vzťahovať len na tie členské štáty EÚ, ktoré sú tiež buď členmi NATO, alebo stranami Partnerstva pre mier a ktoré následne uzavreli dvojstranné bezpečnostné dohody s NATO,
ROZHODLA TAKTO:
Článok 1
Príspevky tretích štátov
Na základe konferencií o vytvorení ozbrojených síl a doplnení stavov sa prijímajú príspevky od tretích štátov na vojenskú operáciu EÚ v Bosne a Hercegovine, stanovené v prílohe.
Článok 2
Nadobudnutie účinnosti
Toto rozhodnutie nadobúda účinnosť dňom jeho prijatia.
V Bruseli 21. septembra 2004